A Törökországból az Unióba szabálytalanul érkezők száma továbbra is magas az évnek ebben az időszakában, amikor is a téli körülmények miatt az érkezők számának csökkenésére lehetett számítani. Konkrét számadatok az adatszolgáltatási időszakban (azaz február 1-től március 2-ig):

A decemberben, januárban és februárban Törökországból Görögországba történt szabálytalan belépéseket az alábbi ábrák szemléltetik: az 1. ábra a szabálytalan érkezések számát napi lebontásban, a 2. ábra pedig a szabálytalan érkezések számát heti lebontásban ismerteti.

A 3. ábra a 2015 szeptembere és 2016 februárja között Törökországból Görögországba szabálytalanul érkezettek számát mutatja havi lebontásban. A 4. ábráról az ugyanezen időszakbeli – azaz 2015 szeptembere és 2016 februárja közötti – szabálytalan érkezések olvashatók le meghatározó állampolgárságok, vagyis szíriaiak, afgánok és irakiak szerinti lebontásban (a migránsok érkezésükkor tett nyilatkozata alapján). A lebontás szerinti adatokból kiderül, hogy csökken a szíriaiak aránya (69 %-ról 51 %-ra) és nő az afgánok (18 %-ról 25 %-ra) és az irakiak aránya (8 %-ról 17 %-ra).

1. ábra: Forrás: Frontex A nyugat-balkáni adatszolgáltatás adatai

2. ábra: Forrás: Frontex A nyugat-balkáni adatszolgáltatás adatai

3. ábra: Forrás: A Frontex Kockázatelemzési Hálózat (2015-re vonatkozó), és a nyugat-balkáni adatszolgáltatás (2016 januárjára és februárjára vonatkozó) adatai).

4. ábra: Forrás: A Frontex Kockázatelemzési Hálózat (2015-re vonatkozó) és a közös műveletek bejelentő rendszerének (JORA) (2016 januárjára és februárjára vonatkozó) 2016. március 2-i adatai. A JORA adatai előzetes operatív adatok, amelyek még módosulhatnak.

A Törökországból Görögországba való szabálytalan érkezések változó tendenciát mutatnak; október óta összességében véve csökkent a számuk, és január–február folyamán napi átlagban 1 960 érkező körül stabilizálódott (lásd az 1., 2. és 3. ábrát). Március 1-jén 209, március 2-án pedig 2 266 volt ez a szám. Figyelembe véve a téli évszakot, a számok továbbra is magasak az év ezen időszakához képest – Görögország határain keresztül több mint 120 000 migráns érkezett szabálytalanul az Unióba az éve eleje óta.

A török hatóságok által az irreguláris migráció megfékezésére tett jogalkotási és operatív intézkedések azonban látszólag meghozták az első hatásukat a migrációs áramlásokra. A konfliktus térségében, Törökországban és az uniós tagállamokban bekövetkezett egyéb politikai fejlemények minden bizonnyal szintén hatást gyakoroltak a Törökországból Görögországba történő szabálytalan határátlépések számára (pl. a szíriai konfliktus kiéleződése; egyes tagállamok és balkáni országok arra vonatkozó döntése, hogy korlátozzák a területükön átengedett migránsok számát).

1.2.Statisztikai adatok (Törökországban)

Március 2-án Törökország – a politikai szintű integrált válságreagálási intézkedések (IPCR) keretében született megállapodás szerint, szabványos sablon alapján – új adatcsomagot nyújtott be a közös cselekvési terv végrehajtásáról. Az EU-Törökország közös adatgyűjtés rendszeresen és konstruktívan folytatódik.

Törökország mostanáig 2 928 975 menekültet fogadott be Szíriából, akiket csoportos átmeneti védelemben részesít. Ezen státusz keretében hozzáférhetővé teszi számukra a közszolgáltatásokat, ideértve az oktatást és az egészségügyet. 2016. január 15. óta a munkaerőpiacra való belépést is biztosítja. Február 20-ig szíriai menekültek 15 munkavállalási engedély iránti kérelmet nyújtottak be a török hatóságoknak. Február 15-én 273 519 szíriai személy tartózkodott menekülttáborokban, ahol széles körű támogatást nyújtanak számukra.

A török hatóságok által március 2-án szolgáltatott, az integrált válságreagálási intézkedésekre vonatkozó adatok szerint

350 000 átmeneti védelemben részesített szíriai gyermeket írattak be az iskolákba.

Február 5-ig 151 746 gyermek született a táborokban.

Február 1-jén Törökország 256 700 nem szíriai állampolgárt regisztrált, ugyanakkor 141 059 nemzetközi védelem iránti kérelem elbírálása volt folyamatban. Az alábbi 5 ország állampolgárai nyújtják be a legtöbb nemzetközi védelem iránti kérelmet: Irak (51 %), Afganisztán (25 %), Irán (14 %), Szomália (2,5 %) és a palesztinok (1 %).